CELEX: 32022D1024
Language: sk
Date: 2022-04-07 00:00:00
Title: Rozhodnutie Rady (EÚ) 2022/1024 zo 7. apríla 2022 o pozícii, ktorá sa má v mene Európskej únie zaujať na konferencii zmluvných strán Rotterdamského dohovoru o udeľovaní predbežného súhlasu po predchádzajúcom ohlásení pre určité nebezpečné chemikálie a pesticídy v medzinárodnom obchode, pokiaľ ide o zmeny prílohy III k uvedenému dohovoru

29.6.2022   
               
               
                  SK
               
               
                  Úradný vestník Európskej únie
               
               
                  L 172/9
               
            
         ROZHODNUTIE RADY (EÚ) 2022/1024
         zo 7. apríla 2022
         o pozícii, ktorá sa má v mene Európskej únie zaujať na konferencii zmluvných strán Rotterdamského dohovoru o udeľovaní predbežného súhlasu po predchádzajúcom ohlásení pre určité nebezpečné chemikálie a pesticídy v medzinárodnom obchode, pokiaľ ide o zmeny prílohy III k uvedenému dohovoru
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 a článok 207 ods. 3 a článok 207 ods. 4 prvý pododsek, v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Rotterdamský dohovor o udeľovaní predbežného súhlasu po predchádzajúcom ohlásení pre určité nebezpečné chemikálie a pesticídy v medzinárodnom obchode (ďalej len „dohovor“) bol v mene Únie uzavretý rozhodnutím Rady 2006/730/ES (1) a platnosť nadobudol 24. februára 2004.
                  
               
                     (2)
                  
                  
                     Nariadením Európskeho parlamentu a Rady (EÚ) č. 649/2012 sa dohovor vykonáva v Únii (2).
                  
               
                     (3)
                  
                  
                     Podľa článku 7 dohovoru môže konferencia zmluvných strán dohovoru zaradiť chemikálie do zoznamu v prílohe III k dohovoru.
                  
               
                     (4)
                  
                  
                     Očakáva sa, že konferencia zmluvných strán dohovoru na svojom desiatom zasadnutí prijme rozhodnutie o zaradení ďalších chemikálií do zoznamu v prílohe III k dohovoru.
                  
               
                     (5)
                  
                  
                     S cieľom zabezpečiť dovážajúcim zmluvným stranám ochranu poskytovanú dohovorom a vzhľadom na splnenie všetkých náležitých kritérií vyplývajúcich z dohovoru je potrebné a vhodné podporiť odporúčanie Revízneho výboru pre chemikálie podľa dohovoru, pokiaľ ide o zaradenie acetochlóru, karbosulfánu, chryzotilového azbestu, dekabrómdifenyléteru, fentiónu, určitých tekutých prípravkov s obsahom parakvát-dichloridu, a kyseliny pentadekafluóroktánovej (PFOA), jej solí a príbuzných zlúčenín PFOA do prílohy III k dohovoru. Používanie uvedených chemikálií je už v Únii zakázané alebo prísne obmedzené a v súlade s nariadením (EÚ) č. 649/2012 sa na väčšinu z nich vzťahujú vývozné požiadavky, ktoré presahujú rámec požiadaviek vyplývajúcich z dohovoru.
                  
               
                     (6)
                  
                  
                     Je vhodné stanoviť pozíciu, ktorá sa má v mene Únie zaujať na desiatom zasadnutí konferencie zmluvných strán, pokiaľ ide o zmeny prílohy III k dohovoru, keďže tieto zmeny budú pre Úniu záväzné,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na desiatom zasadnutí konferencie zmluvných strán Rotterdamského dohovoru o udeľovaní predbežného súhlasu po predchádzajúcom ohlásení pre určité nebezpečné chemikálie a pesticídy v medzinárodnom obchode, je podporiť zmenu prílohy III k dohovoru, pokiaľ ide o jej doplnenie o acetochlór, karbosulfán, chryzotilový azbest, dekabrómdifenyléter, fentión (prípravky s ultranízkoobjemovým obsahom účinnej látky na úrovni alebo nad úrovňou 640 g/l), tekuté prípravky (emulgovateľný koncentrát a rozpustný koncentrát) s obsahom parakvát-dichloridu na úrovni alebo nad úrovňou 276 g/l, čo predstavuje koncentráciu iónov parakvátu 200 g/l alebo vyššiu, a kyselinu pentadekafluóroktánovú (PFOA), jej soli a príbuzné zlúčeniny PFOA.
         
         
            Článok 2
            Vzhľadom na vývoj na desiatom zasadnutí konferencie zmluvných strán sa môžu zástupcovia Únie po porade s členskými štátmi v rámci koordinačných zasadnutí na mieste a bez ďalšieho rozhodnutia Rady dohodnúť na spresnení pozície uvedenej v článku 1.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 7. apríla 2022
            
               
                  Za Radu
               
               
                  predseda
               
               J. DENORMANDIE
            
         
         
            (1)  Rozhodnutie Rady 2006/730/ES z 25. septembra 2006 o schválení v mene Európskeho spoločenstva Rotterdamského dohovoru o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode (Ú. v. EÚ L 299, 28.10.2006, s. 23).
         
            (2)  Nariadenie Európskeho parlamentu a Rady (EÚ) č. 649/2012 zo 4. júla 2012 o vývoze a dovoze nebezpečných chemikálií (Ú. v. EÚ L 201, 27.7.2012, s. 60).